text: Jalousi-knivstikkeri i Rødekro
  30 juni 2012 kl. 09.56
  En 31-årige mand blev sent fredag aften anholdt for knivstikkeri i Rødekro. Politiet mener, at der er tale om jalousi.
  Den 31-årige opsøgte fredag aften klokken 22:52 en 48-mand i hans bolig i Rødekro, hvor de to mænd kom op at slås. Den 31-årige mand vred en halskæde om halsen på offeret og stak ham to gange med en steakkniv. Den 48-årige blev indlagt på sygehuset i Aabenraa, men er uden for livsfare, oplyser Syd- og Sønderjyllands Politi. 
  Den 31-årige forsvandt fra stedet, men blev kort efter anholdt. Vidner fortæller til politiet, at de to mænd har været kærester med den samme pige, og på den baggrund mener politiet, at det var jalousi, der løb af med den 31-årige.
  Overfaldsmanden bliver lørdag fremstillet i grundlovsforhør ved retten i Sønderborg.
  